《别曹松山》
宋代·赵汝绩

柳条能几长，袖手不忍折。
东风恶作剧，客袂吹欲裂。
男儿数寸恶，平世三尺铁。
何门无邹裾，有国驻孔辙。
鹰鹯击飘风，不受锦鞲绁。
骅骝踏飞电，宁顾黄金埒。
中年易悲伤，浩叹弥激烈。
常恐儿曹觉，况与我辈别。
侏儒囊粟饱，壮士唾壶阙。
子行亦何以，问口尚存舌。
但惜新相知，未是古决绝。
长安万花春，芦鞭袅晴雪。
一第宜慁子，相期抱贞节。

作者简介：赵汝绩，字庶可，号山台，浚仪（今河南开封）人，寓会稽。太宗八世孙（《宋史·宗室世系》一九）。与戴复古多唱和（《石屏诗集》卷二《题赵庶可山台》）。有《山台吟稿》，已佚。《江湖后集》辑其诗为一卷。　赵汝绩诗，以影印文渊阁《四库全书·江湖后集》为底本，新辑集外诗附于卷末。